‘આ પુસ્તકો હવે ભારતમાં ક્યાંય મળે તો મળી જાય.’ મનુભાઈએ એક કબાટ તરફ આંગળી ચીંધી કહ્યું: ‘પણ એની શક્યતા ઓછી છે. કેટલીય રઝળપાટ પછી મેં આ બધાં મેળવ્યાં છે. મારી મા જીવતી હતી ત્યારે દવાઓ છાંટી છાંટી એની જાળવણી કરતી, પણ હવે આ ઉંમરે મારાથી એટલી બધી કાળજી લેવાતી નથી. આ જુઓ ‘ભગવદગીતા’ ની એક નકલ. બહુ જૂની છે, પણ ‘ગીતાજી’માં જેટલા શ્લોકો છે એના કરતાં એક વધારાનો શ્લોક આ નકલમાં છે.’ મનુભાઈએ જતનપૂર્વક એ નકલ કાઢી મને બતાવી.